A Bizottság határozata

(2003. február 14.)

a mosószerekre vonatkozó közösségi ökocímke odaítélésével kapcsolatos felülvizsgált ökológiai kritériumok meghatározásáról és az 1999/476/EK határozat módosításáról

(az értesítés a C (2002) 143. számú dokumentummal történt)

(EGT vonatkozású szöveg)

(2003/200/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 6. cikke (1) bekezdésének második albekezdésére,

mivel:

(1) Az 1980/2000/EK rendelet szerint a közösségi ökocímkét az olyan tulajdonságokkal rendelkező terméknek lehet odaítélni, amelyek lehetővé teszik, hogy a termék jelentősen hozzájáruljon a kulcsfontosságú környezeti szempontokkal kapcsolatos javuláshoz.

(2) Az 1980/2000/EK rendelet előírja, hogy az ökocímke odaítélésének sajátos kritériumait termékcsoportonként kell megállapítani

(3) A rendelet azt is előírja, hogy az ökocímke odaítélési kritériumainak, valamint a kritériumokkal kapcsolatos értékelési és ellenőrzési követelményeknek a felülvizsgálatára kellő időben, az egyes termékcsoportok esetében meghatározott kritériumok érvényességi időszakának vége előtt kerüljön sor.

(4) A piaci fejlemények figyelembevétele érdekében helyénvaló azoknak az ökológiai kritériumoknak a felülvizsgálata, amelyeket a mosószerekre vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 1999. június 10-i 1999/476/EK bizottsági határozat [2] állapított meg. Ugyanakkor módosítani kell az említett határozatnak a 2002/172/EK határozattal [3] meghosszabbított érvényességi idejét és a termékcsoport meghatározását.

(5) Új bizottsági határozatot kell elfogadni, amely megállapítja az e termékcsoportra vonatkozó sajátos ökológiai kritériumokat, amelyek öt évig lesznek érvényesek.

(6) Helyénvaló, hogy egy 18 hónapnál nem hosszabb korlátozott időszak alatt az új kritériumok és az 1999/476/EK határozatban megállapított kritériumok egyidejűleg legyenek érvényesek, hogy azoknak a gazdasági társaságoknak, amelyeknek már e határozat alkalmazásának a napja előtt odaítélték az ökocímkét, vagy amelyek akkor már kérelmezték, hogy azt a termékeiknek odaítéljék, elegendő idő álljon rendelkezésre a termékeik annak érdekében történő kiigazítására, hogy azok megfeleljenek az új kritériumoknak.

(7) Az e határozatban előírt intézkedések az Európai Uniónak az 1980/2000/EK rendelet 13. cikke szerint létrehozott ökocímke-bizottsága által kidolgozott kritériumtervezeten alapulnak.

(8) Az e határozatban előírt intézkedések összhangban vannak az 1980/2000/EK rendelet 17. cikkével létrehozott bizottság véleményével,

ELFOGADTA EZT A HATÁROZATOT:

1. cikk

Az 1980/2000/EK rendelet szerinti közösségi ökocímke odaítéléséhez a mosószernek a 2. cikk meghatározása szerinti "mosószerek" termékcsoportba kell tartoznia, és meg kell felelnie az e határozat mellékletében előírt ökológiai kritériumoknak.

2. cikk

A "mosószerek" csoport tartalmazza az összes por, folyadék vagy egyéb formájú, textilanyagok mosására szolgáló mosószert, amelyeket főleg háztartási gépekben való felhasználásra szánnak, nem kizárva az önkiszolgáló mosodákban és nyilvános mosodákban való felhasználást.

3. cikk

Adminisztratív célokra az e csoporthoz rendelt termékcsoport-kódszám "6".

4. cikk

Az 1999/476/EK határozat 3. cikke helyébe a következő szöveg lép:

"3. cikk

A termékcsoport meghatározása és a termékcsoport sajátos ökológiai kritériumai 2004. augusztus 31-ig érvényesek."

5. cikk

Ezt a határozatot 2003. március 1-jétől 2008. február 29-ig kell alkalmazni.

Azoknak a "mosószerek" termékcsoportba tartozó termékeknek a gyártói, amelyeknek már 2003. március 1-je előtt odaítélték az ökocímkét, 2004. augusztus 31-ig tovább használhatják azt.

Azoknak a "mosószerek" termékcsoportba tartozó termékeknek a gyártói részére, amelyek már 2003. március 1-je előtt kérelmezték az ökocímke odaítélését, az 1999/476/EK határozat feltételei szerint lehet odaítélni az ökocímkét. Ilyen esetekben a címke 2004. augusztus 31-ig használható.

6. cikk

Ennek a határozatnak a tagállamok a címzettjei.

Kelt Brüsszelben, 2003. február 14-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL 187., 1999.7.20., 52. o.

[3] HL L 56., 2002.2.27., 32. o.

--------------------------------------------------

MELLÉKLET

ALAPELVEK

A kritériumok célja

E kritériumok célja különösen a következők előmozdítása:

- a szállítási és energia-megtakarítások a kompakt mosószerek előnyben részesítésével,

- a vízszennyezés csökkentése a termékben felhasznált összes vegyi anyag mennyiségének csökkentésével és a potenciálisan veszélyes összetevők használatának korlátozásával,

- a hulladékkeletkezés minimálisra csökkentése az elsődleges csomagolás mennyiségének csökkentésével.

Emellett a kritériumok fokozzák a fogyasztók környezettudatosságát. A kritériumokat olyan szinteken állapították meg, amelyek támogatják az enyhe környezeti hatású mosószerek címkézését.

Értékelési és ellenőrzési követelmények

A sajátos értékelési és ellenőrzési követelmények az egyes kritériumokon belül szerepelnek.

Ha a kérelmezőnek nyilatkozat, dokumentáció, vizsgálati jegyzőkönyvek vagy más, a kritériumoknak való megfelelést igazoló bizonyíték rendelkezésre bocsátását írják elő, elfogadott, hogy azok a kérelmezőtől és/vagy adott esetben annak szállítójától/szállítóitól, illetve azok szállítójától/szállítóitól, stb. is származhatnak.

Ha lehetséges, a vizsgálatokat olyan laboratóriumoknak kell végezniük, amelyek megfelelnek az EN ISO 17025 szabvány általános követelményeinek vagy az azzal egyenértékű követelményeknek.

Adott esetben az egyes kritériumoknál feltüntetett vizsgálati módszerektől eltérő módszerek is használhatók, ha azok egyenértékűségét a kérelmet elbíráló illetékes szerv elfogadja.

A termékben levő összetevők koncentrációját, amelynek szerepelnie kell az ökológiai kritériumoknak való megfelelést igazoló megfelelő dokumentumban, általában ≥0,1 %-ként határozzák meg a készítmény tömegéhez viszonyítva. Veszélyes vagy mérgező anyagok vagy készítmények ilyen koncentrációját ≥0,01 %-ként határozzák meg a készítmény tömegéhez viszonyítva.

Az I.A. függelék ismerteti a mosószerösszetevő-adatbázist (DID-jegyzék), amely a mosószer-készítményekben legszélesebb körben használt összetevőket tartalmazza. Ezt kell használni a CDVtox-érték kiszámításához és a felületaktív anyagok biológiai lebonthatóságának értékeléséhez.

Adott esetben a kérelmező a mosószerösszetevő-adatbázis későbbi, módosított kiadásait is használhatja, amint azok már rendelkezésre állnak.

Olyan összetevők esetében, amelyek nem szerepelnek a DID-jegyzékben, a kérelmező az I.B. függelékben leírt módszert használva, a saját felelősségére határozza meg a vonatkozó paraméterek megfelelő értékeit.

Olyan összetevők esetében, amelyek nem szerepelnek a DID-jegyzékben, a kérelmező az anaerob lebonthatóságról szóló szükséges dokumentáció elkészítése érdekében alkalmazhatja az I.C. függelékben leírt módszert.

Adott esetben az illetékes szervek kiegészítő dokumentációt írhatnak elő, és független ellenőrzéseket végezhetnek.

Az illetékes szervek számára ajánlott, hogy a kérelmek elbírálása és a kritériumok szerinti megfelelőség figyelemmel kísérése során vegyék tekintetbe az elismert környezetgazdálkodási rendszerek, úgymint az EMAS vagy az ISO 14001 megvalósítását (megjegyzés: ilyen gazdálkodási rendszerek megvalósítása nem követelmény).

Egységnyi mennyiség és referenciaadag

Az egységnyi mennyiség g/mosásban van kifejezve (gramm/mosás). Intenzív mosóhatású mosószerek esetén ez a mosógépben 4,5 kg-os (száraz textilanyag) töltésenkénti adagra vonatkozik, gyenge mosóhatású mosószerek esetében pedig 2,5 kg-os (száraz textilanyag) töltésenkénti adagra. Az ökológiai kritériumok számításakor és a mosási teljesítmény vizsgálatakor a gyártó által a fogyasztók számára a 2,5 mmol CaCO3/l vízkeménységhez és "normál szennyezettségű" textilanyagokhoz ajánlott adag lett figyelembe véve referenciaadagként. Ha a 2,5 mmol CaCO3/l vízkeménység azokban a tagállamokban, ahol a mosószert forgalmazzák, nem releváns, akkor a kérelmező határozza meg a referenciaként használt adagot.

KRITÉRIUMOK

1. Összes vegyi anyag

Az összes vegyi anyag a g/mosásban megadott, ajánlott adag a víztartalom nélkül.

Az összes vegyi anyag mennyisége nem haladhatja meg a 100 g/mosást.

Értékelés és ellenőrzés:

meg kell adni az illetékes szervnek a termék pontos összetételét az e kritériumnak való megfelelést igazoló számítások részleteivel együtt.

2. Oldhatatlan szervetlen összetevők

Az oldhatatlan szervetlen összetevők ajánlott adagban lévő teljes mennyiségének 30 g/mosásnál kevesebbnek kell lennie.

Értékelés és ellenőrzés:

meg kell adni az illetékes szervnek a termék pontos összetételét az e kritériumnak való megfelelést igazoló számítások részleteivel együtt.

3. A vízi szervezetekre kifejtett toxikus hatás

A kritikus hígítási térfogat toxicitást (CDVtox) az alábbi egyenlet segítségével minden egyes összetevő (i)-re ki kell számítani:

CDV

=

súly

· TT

HTH

· 1000

,ahol a súly (i) az összetevő ajánlott adagonkénti súlya, TT a terhelési tényező, HTH pedig az összetevő hosszú távú mérgező hatást kiváltó koncentrációja.

A TT és a HTH paraméterek értékeinek az I.A. függelékben szereplő mosószerösszetevő-adatbázis jegyzékében (DID-jegyzék) megadott adatoknak kell megfelelniük. Ha a kérdéses összetevő nem szerepel a DID-jegyzékben, akkor a kérelmezőnek az I.B függelékben leírt módszer szerint kell megbecsülnie azok értékét. A termék CDVtox-értéke a minden egyes összetevő CDVtox-értékének az összege:

CDVtox = ∑ CDVtox(összetevő).

Az ajánlott adagolás CDVtox-értéke nem haladhatja meg a 4500 l/mosást.

Értékelés és ellenőrzés:

meg kell adni az illetékes szervnek a termék pontos összetételét az e kritériumnak való megfelelést igazoló CDVtox-számítások részleteivel együtt.

4. Foszfátok

A foszfátoknak (mint a nátrium-tripolifoszfát – NTPF) az ajánlott adagban lévő teljes mennyisége nem haladhatja meg a 25 g/mosás értéket.

Értékelés és ellenőrzés:

meg kell adni az illetékes szervnek a termék pontos összetételét az e kritériumnak való megfelelést igazoló számítások részleteivel együtt.

5. A felületaktív anyagok biológiai lebonthatósága

a) Gyors biológiai lebonthatóság (aerob)

A termékben használt valamennyi felületaktív anyagnak biológiailag gyorsan lebonthatónak kell lennie.

Értékelés és ellenőrzés:

az illetékes szerv részére meg kell adni a termék pontos összetételét. A DID-jegyzék (lásd I.A. függelék) feltünteti, hogy egy meghatározott felületaktív anyag aerob módon biológiai lebontható-e vagy sem (vagyis azokat, amelyeknél az "aerob módon biológiailag le nem bontható" oszlopban "I" bejegyzés szerepel, nem lehet használni). Olyan felületaktív anyagok esetében, amelyek nem szerepelnek a DID-jegyzékben, az aerob lebonthatóságot igazoló, szakirodalmi vagy más forrásokból származó, vonatkozó információval, vagy az azt igazoló, megfelelő vizsgálati eredményekkel kell szolgálni. A gyors biológiai lebonthatóságot igazoló vizsgálatok a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvben [1] és a későbbi módosításaiban említett vizsgálatok, különösen az V. melléklet C.4 részében részletezett módszerek vagy az azokkal egyenértékű OECD 301 A-F vizsgálati módszerek, illetve a velük egyenértékű ISO vizsgálatok. A 10 napos ablakperiódus elvét nem kell alkalmazni. A 67/548/EGK irányelv V. mellékletének C.4.A) és 4.B) részében említett vizsgálatoknál (és a velük egyenértékű OECD 301 A és E vizsgálatoknál és az egyenértékű ISO vizsgálatoknál) 70 % az elfogadási szint, a C4-C, D, E és F vizsgálatoknál (és a velük egyenértékű OECD 301 B, C, D és F vizsgálatoknál és az egyenértékű ISO vizsgálatoknál) pedig 60 %.

b) Anaerob biológiai lebonthatóság

A termékben használt valamennyi felületaktív anyagnak biológiailag lebonthatónak kell lennie.

Értékelés és ellenőrzés:

meg kell adni az illetékes szerv részére a termék pontos összetételét. A DID-jegyzék (lásd I.A. függelék) feltünteti, hogy egy meghatározott felületaktív anyag anaerob módon biológiailag lebontható-e vagy sem (vagyis azokat, amelyeknél az "anaerob módon biológiailag le nem bontható" oszlopban "I" bejegyzés szerepel, nem lehet használni). Olyan felületaktív anyagok esetében, amelyek nem szerepelnek a DID-jegyzékben, az anaerob lebonthatóságot igazoló, szakirodalmi vagy más forrásokból származó, vonatkozó információval, vagy az azt igazoló, megfelelő vizsgálati eredményekkel kell szolgálni. Az anaerob biológiai lebonthatóság referenciavizsgálata az ISO 11734, ECETOC No. 28 (1988. június) vagy más, azzal egyenértékű vizsgálati módszer, anaerob feltételek és 60 %-os végső lebonthatóság követelménye mellett. Olyan vizsgálati módszerek is alkalmazhatók annak dokumentálására, hogy anaerob feltételek mellett 60 %-os végső lebonthatóságot értek el, amelyek egy érintett anaerob környezet feltételeit szimulálják (lásd I.C függelék).

6. Veszélyes vagy toxikus anyagok, illetve készítmények

a) Az alábbi összetevők nem jelenhetnek meg a termékben, sem az összetétel részeként, sem bármilyen, az összetételben jelen levő készítmény részeként:

- alkil-fenol-etoxilátok (APEO-k) és azok származékai,

- nitropézsma és policiklusos pézsma anyagok, beleértve például:

- xilolpézsma: 5-terc-butil-2,4,6-trinitro-m-xilol,

- pézsma ambrette: 4-terc-butil-3-metoxi-2,6-dinitrotoluol,

- moszkén: 1,1,3,3,4-pentametil-4,6-dinitroindán,

- pézsma tibetin: 1-terc-butil-3,4,5-trimetil-2,6-dinitrobenzol,

- pézsma-keton: 4'-terc-butil-2',6'-dimetil-3',5'-dinitroacetofenon,

- HHCB: 1,3,4,6,7,8-hexahidro-4,6,6,7,8,8-hexametilciklopenta(g)-2-benzopirán,

- AHTN: 6-acetil-1,1,2,4,4,7-hexametiltetralin,

- EDTA (etiléndiamin-tetraacetát),

- NTA (nitrilotriacetát).

Értékelés és ellenőrzés:

a kérelmezőnek nyilatkozatban kell igazolnia, hogy a felsorolt anyagok nincsenek jelen a termékben.

b) Nem használhatók biológiailag nem gyorsan lebontható kvaterner ammóniumsók.

Értékelés és ellenőrzés:

a kérelmezőnek meg kell adnia a termék pontos összetételét a felhasznált kvaterner ammóniumsók biológiai lebonthatóságát igazoló dokumentációval együtt és az ezen előírásnak való megfelelésről szóló nyilatkozatot.

c) A biológiailag (aerob módon) gyorsan le nem bontható foszfonátok teljes mennyisége az ajánlott adagolás mellett nem haladhatja meg a 0,5 g/mosás értéket.

Értékelés és ellenőrzés:

a kérelmezőnek meg kell adnia a termék pontos összetételét a felhasznált foszfonátok biológiai lebonthatóságát igazoló dokumentációval együtt és az ezen előírásnak való megfelelésről szóló nyilatkozatot.

d) Nem lehet a termékben olyan összetevő, amely az alábbiakban felsorolt osztályokba vagy ezek bármely kombinációjába van sorolva, vagy abba sorolható a 67/548/EGK irányelv és a későbbi módosításai, vagy a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelv [2] és a későbbi módosításai szerint:

- R40 (rákkeltő hatása korlátozott mértékben bizonyított),

- R45 (rákot okozhat),

- R46 (örökölhető genetikai károsodást okozhat),

- R49 (belélegezve rákot okozhat),

- R50-53 (vízi szervezetekre nagyon mérgező, a vízi környezetben hosszan tartó károsodást okozhat),

- R51-53 (vízi szervezetekre mérgező, a vízi környezetben hosszan tartó károsodást okozhat),

- R59 (veszélyes az ózonrétegre),

- R60 (a termékenységet csökkentheti),

- R61 (károsíthatja a magzatot),

- R62 (fennáll a termékenység rontásának lehetősége)

- R63 (fennáll a magzat károsodásának lehetősége)

- R64 (az anyatejjel táplált újszülöttet és csecsemőt károsíthatja)

- R68 (fennáll a maradandó egészségkárosodás lehetősége).

Bármely, az összetételben szereplő készítményben jelen levő minden egyes anyagnak vagy összetevőnek, amelynek mennyisége meghaladja a végtermék 0,01 %-át, szintén meg kell felelnie a fenti követelményeknek.

Semmilyen mennyiségben sem használható az R50–53 osztályba sorolt vagy oda sorolható tartósítószer.

Értékelés és ellenőrzés:

meg kell adni az illetékes szerv részére a termék pontos összetételét. Minden összetevőhöz (legyen az anyag vagy készítmény) mellékelni kell az anyagbiztonsági adatlapok példányait. A kérelmezőnek nyilatkozatot kell tennie az e kritériumoknak való megfelelésről.

e) A termék nem tartozhat az R43 (bőrrel érintkezve túlérzékenységet okozhat) osztályba a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelv szerint.

Értékelés és ellenőrzés:

meg kell adni az illetékes szerv részére a termék pontos összetételét az egyes összetevők anyagbiztonsági adatlapjainak példányaival együtt, amelyek mutatják minden egyes összetevőnek a vonatkozó osztályba való besorolását vagy annak hiányát, valamint a fenti kritériumnak való megfelelésről szóló nyilatkozatot.

f) Bármely, a termékhez illatanyagként hozzáadott összetevőt a Nemzetközi Illatanyag-ipari Szövetség gyakorlati szabályzata szerint kell gyártani, illetve kezelni.

Értékelés és ellenőrzés:

megfelelőségi nyilatkozatot kell adni.

7. Enzimek tisztasága

Semmilyen enzimtermelő mikroorganizmus nem lehet jelen a végső enzimkészítményben.

Értékelés és ellenőrzés:

az enzim előállítójának vizsgálati jelentését vagy tanúsítványát át kell adni az illetékes szervnek.

8. Csomagolási követelmények

a) Ha nincs utántöltő kiszerelés, a teljes elsődleges csomagolás súlya tabletták esetében nem haladhatja meg a mosásonkénti 3,7 grammot, és minden egyéb termék esetében a mosásonkénti 1,7 grammot.

b) Ha van utántöltő kiszerelés, akkor a teljes elsődleges csomagolás súlya nem haladhatja meg a mosásonkénti 7 grammot, és a gyártónak biztosítania kell az utántöltő kiszerelést. Az utántöltő kiszereléshez használt csomagolás súlya nem haladhatja meg a mosásonkénti 1,7 grammot.

c) A kartonpapírból készült csomagolásnak ≥ 80 %-ban újrahasznosított anyagot kell tartalmaznia.

d) A műanyagból készült elsődleges csomagolást az ISO 1043 szabvány szerint kell címkézni.

Értékelés és ellenőrzés:

a kérelmezőnek mintát kell adnia a csomagolásból az e kritérium minden egyes részének való megfelelésről szóló nyilatkozattal együtt. Az illetékes szerv részére meg kell adni az elsődleges csomagolás súlyának kalkulációját, és nyilatkozatot kell tenni az újrahasznosított anyag százalékos arányáról. Az elsődleges csomagolást a csomagolásról és a csomagolási hulladékról szóló, 1994. december 20-i 94/62/EK európai parlamenti és tanácsi irányelv [3] meghatározása szerint kell érteni.

9. Mosási teljesítmény

A termék mosási teljesítményét ugyanolyan típusú referencia-mosószerekkel kell összehasonlítani "Az EU-ökocímke mosószerek számára történő odaítélése: háztartási mosószerek teljesítményvizsgálata" elnevezésű EU-ökomosószer-teljesítményvizsgálat (2002. decemberi 4-i verzió és annak későbbi módosításai) szerint.

Értékelés és ellenőrzés:

a kérelmezőnek olyan vizsgálati jelentést kel benyújtania, amely igazolja, hogy a termék megfelel az e vizsgálatban meghatározott minimumkövetelményeknek.

10. Fogyasztói információk

a) A csomagoláson szereplő információk

Az alábbi (vagy ennek megfelelő) szöveget kell feltüntetni minden, a termékcsoporton belül ökocímkével ellátott terméken vagy termékben:

"KÖRNYEZETVÉDELMI SZEMPONTBÓL MEGFELELŐ MOSÁSI MÓDSZEREK:

- válogassa szét a mosnivalót (például szín, szennyezettség mértéke, száltípus szerint),

- a mosáshoz a gépet teljesen töltse meg,

- ne használjon túl sok mosószert, kövesse az adagolási utasításokat,

- válasszon alacsony hőmérsékletű mosási programokat.

Ennek az ökocímkével ellátott terméknek a használatával és ezeknek az utasításoknak a betartásával hozzájárul a vízszennyezés, a hulladékkeletkezés és az energiafogyasztás csökkentéséhez. További információért keresse fel az EU-ökocímke webhelyét: http://europa.eu.int/ecolabel."

A mosószerről kérésre további információt kell szolgáltatni. Ebből a célból a csomagoláson egy mondatot kell feltüntetni, amely szerint, ha a fogyasztó többet kíván tudni a mosószerről, akkor a gyártó vagy a kiskereskedő fogyasztói osztályával kell kapcsolatba lépnie.

b) Adagolási utasítások

Ha a CPU-szám (cleaning performance unit, tisztítási teljesítmény egység) a mosási teljesítmény vizsgálata során nagyobb 24-nél, akkor a következő (vagy ennek megfelelő) szöveget kell csatolni:"A makacs foltok mosás előtt külön kezelést igényelnek".

Az adagolási ajánlásokat a termék csomagolásán kell feltüntetni azzal a fogyasztónak szóló ajánlással együtt, hogy az általa használt csapvíz keménységi fokának megtudakolása érdekében forduljon a vízművekhez vagy a helyi hatósághoz.

Az ajánlott adagokat "normál" és "erős" szennyezettségű textilanyagokhoz és az érintett országok esetében érvényes különböző vízkeménységi tartományokhoz kell megadni, és adott esetben a textilanyag súlyának kell megfeleltetni. Ha az adagolási utasításokat adagolóeszközre vonatkozóan adják meg, akkor az eszköz térfogatának (ml-ben) szintén egyértelműen meg kell jelennie a csomagoláson.

Annak érdekében, hogy a fogyasztót a túl sok mosószer használatának elkerülésére és az adagolási utasítás követésére ösztönözzék, egy legalább 10 ml-es léptékű skálával ellátott adagolóeszközt (csészét) kell kérésre rendelkezésre bocsátani, ha a csomagolás ilyet nem tartalmaz.

Fel kell tüntetni a mosási hatékonyságot, és "normál szennyezettségre" és a különböző, figyelembe vett vízkeménységi tartományokra kell vonatkoztatni.

Az 1. vízkeménységi tartományhoz (lágy), "normál szennyezettséghez" és a legmagasabb vízkeménységi tartományhoz (3. vagy 4.), "erős szennyezettséghez" ajánlott adagok között legfeljebb kétszeres lehet a különbség.

A mosási teljesítmény vizsgálatához és az összetevőkre vonatkozó ökológiai kritériumoknak való megfelelés értékeléséhez használt referenciaadagnak meg kell egyeznie a "normál szennyezettséghez" és a 2,5 mmol CaCO3/l vízkeménységhez abban a tagállamban ajánlott adaggal, ahol a vizsgálatot végzik.

Ha az ajánlásokban csak 2,5 mmol CaCO3/l-nél alacsonyabb vízkeménység szerepel, akkor a "normál szennyezettséghez" ajánlott maximális adagnak kisebbnek kell lennie az előző bekezdésben említett referenciaadagnál.

c) Összetevőkkel kapcsolatos információ és címkézés

A mosó- és tisztítószerek címkézéséről szóló, 1989. szeptember 13-i 89/542/EGK bizottsági ajánlást [4] kell alkalmazni.

Az összetevők alábbi csoportjait tömegtartalmuktól függetlenül címkézni kell:

- enzimek: az enzimek típusának megjelölése (pl. proteáz, lipáz),

- tartósító anyagok: az IUPAC nómenklatúra szerinti jellemzés és címkézés,

- fertőtlenítőszerek: az IUPAC nómenklatúra szerinti jellemzés és címkézés.

Ha a termék illatanyagokat is tartalmaz, akkor azt a csomagoláson fel kell tüntetni.

Értékelés és ellenőrzés:

az illetékes szerv részére mintát kell adni a termékcsomagolásból az e kritérium minden egyes részének való megfelelésről szóló nyilatkozattal együtt.

11. Az ökocímkén feltüntetett információk

Az ökocímke 2. mezője az alábbi szöveget tartalmazza:

"* Elősegíti a vízszennyezés csökkentését

* Elősegíti az erőforrások felhasználásának csökkentését"

.

Értékelés és ellenőrzés:

a kérelmezőnek mintát kell adnia a termék csomagolásából, amelyen szerepel a címke, valamint az e kritériumnak való megfelelésről szóló nyilatkozatot.

[1] HL L 196., 1967.8.16., 1. o.

[2] HL L 200., 1999.7.30., 1. o.

[3] HL L 365., 1994.12.31., 10. o.

[4] HL L 291., 1989.10.10., 55. o.

--------------------------------------------------